Politiet: Foreldre mishandlet sine fem barn i syv år
Nå er faren i 40-årene og moren i 30-årene fra et tettsted på Østlandet tiltalt for grov mishandling under særdeles skjerpende omstendigheter. Ifølge tiltalen, fant mishandlingen sted i familiens hjem fra 2005 til 2012. Politiet ble kjent med saken etter at ett av barna ble meldt savnet fra boligen. Etter en kort leteaksjon ble barnet funnet, og politiet skal samtidig ha fått opplysninger om at det hadde skjedd noe den aktuelle kvelden og flere ganger tidligere.- Vi iverksatte etterforskning og det har blitt gjennomført dommeravhør av barna, sier politiadvokaten som har ansvaret for saken til VG. Volden skal ha startet mot tre av barna i 2005 da de var henholdsvis åtte, seks og ett år - mens de to øvrige barna ble født i tidsrommet hvor politiet mener mishandlingen pågikk. Ifølge tiltalen, skal foreldrene ha slått flere av barna sine med en sko, stokk, kosteskaft og ulike dataledninger. I tillegg skal en av ungene ha blitt nektet mat, tvunget til å gjøre en knebøylignende øvelse og stå på et bein med en finger i gulvet.Ifølge tiltalen, ble en av de andre barna låst inne på et rom og nektet mat og drikke. Ved andre anledninger skal barnet også ha fått chilipepper kastet i øynene, blitt dratt i leppa, sittet på og fått leker kastet på seg. Vedkommende skal også ha blitt tvunget til å gjøre de samme fysiske øvelsene som sitt eldre søsken. - Det er en alvorlig sak. Tiltalen dreier seg om en rekke handlinger og et langt tidsrom. Vårt syn kommer frem i det faktum at det er en grov forbrytelse og under særdeles skjerpende omstendigheter, sier politiadvokaten.Ifølge tiltalen, var flere av ungene vitner til mishandlingen mot søsknene. - Det er en tragisk sak. Barna er nå under barnevernets omsorg, sier barnas bistandsadvokat til VG. Han representerer barna sammen med en kollega. Saken er berammet ført for tingretten etter nyttår. Faren og morens forsvarsadvokater ønsker ikke å kommentere saken overfor VG.
I en periode på syv år skal foreldrene blant annet ha slått barna sine med ulike gjenstander og pisket dem med ledninger - i familiens hjem.